ระเบียบสำนักงานปลัดกระทรวงแรงงานระเบียบสำนักงานปลัดกระทรวงแรงงานและสวัสดิการสังคมว่าด้วยข้อมูลข่าวสารของราชการพ.ศ.๒๕๔๓------------ เพื่อให้การบริหารการจัดระบบ การขอ การอนุญาต และการบริการข้อมูลข่าวสารของราชการที่อยู่ในความรับผิดชอบของสำนักงานปลัดกระทรวงแรงงานและสวัสดิการสังคมเป็นไปด้วยความเรียบร้อยรวดเร็ว และมีประสิทธิภาพถูกต้องตามกฎหมายและระเบียบของราชการ อาศัยอำนาจตามความในมาตรา๙ แห่งพระราชบัญญัติข้อมูลข่าวสารของราชการ พ.ศ. ๒๕๔๐และประกาศคณะกรรมการข้อมูลข่าวสารของราชการ เรื่อง หลักเกณฑ์และวิธีการเกี่ยวกับการจัดให้มีข้อมูลข่าวสารของราชการไว้ให้ประชาชนเข้าตรวจดูปลัดกระทรวงแรงงานและสวัสดิการสังคมจึงวางระเบียบสำนักงานปลัดกระทรวงแรงงานและสวัสดิการสังคมว่าด้วยข้อมูลข่าวสารของราชการ พ.ศ. ๒๕๔๓ ไว้ ดังต่อไปนี้ ข้อ๑ ระเบียบนี้เรียกว่า"ระเบียบสำนักงานปลัดกระทรวงแรงงานและสวัสดิการสังคม ว่าด้วยข้อมูลข่าวสารของราชการ พ.ศ. ๒๕๔๓" ข้อ๒ ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป ข้อ๓ บรรดา ระเบียบ ข้อบังคับและคำสั่งอื่นใดของสำนักงานปลัดกระทรวงแรงงานและสวัสดิการสังคม ในส่วนที่กำหนดไว้แล้วในระเบียบนี้หรือซึ่งขัดหรือแย้งกับระเบียบนี้ให้ใช้ระเบียบนี้แทน ข้อ๔ระเบียบนี้ให้ใช้บังคับแก่ข้าราชการ ลูกจ้างและผู้ซึ่งมาช่วยปฏิบัติงานในสำนักงานปลัดกระทรวงแรงงานและสวัสดิการสังคม ข้อ๕ ในระเบียบนี้ "ข้อมูลข่าวสาร"หมายความว่า สิ่งที่สื่อความหมายให้รู้เรื่องราว ข้อเท็จจริง ข้อมูลหรือสิ่งใด ๆ ตามกฎหมายว่าด้วยข้อมูลข่าวสารของราชการที่อยู่ในความรับผิดชอบของสำนักงานปลัดกระทรวงแรงงานและสวัสดิการสังคม "ส่วนราชการ"หมายความว่า กระทรวง ทบวง กรมและให้หมายความรวมถึง รัฐวิสาหกิจหน่วยงานหรือองค์กรของรัฐ "หน่วยงาน"หมายความว่า สำนัก กอง หรือหน่วยงานที่มีฐานะเทียบเท่ากองในสำนักงานปลัดกระทรวงแรงงานและสวัสดิการสังคม "คณะกรรมการ"หมายความว่า คณะกรรมการบริหารข้อมูลข่าวสาร "กรรมการ"หมายความว่า กรรมการบริหารข้อมูลข่าวสาร ข้อ๖ให้ปลัดกระทรวงแรงงานและสวัสดิการสังคมรักษาการตามระเบียบนี้ และให้มีอำนาจออกประกาศ หรือคำสั่งตลอดจนวินิจฉัยสั่งการตามที่เห็นสมควรเกี่ยวกับการปฏิบัติการตามระเบียบนี้ หมวด ๑ คณะกรรมการบริหารข้อมูลข่าวสาร ----------- ข้อ๗ ให้มี"คณะกรรมการบริหารข้อมูลข่าวสาร" ในสำนักงานปลัดกระทรวงแรงงานและสวัสดิการสังคมประกอบด้วยรองปลัดกระทรวงแรงงานและสวัสดิการสังคมที่ได้รับมอบหมาย เป็นประธานกรรมการหัวหน้าผู้ตรวจราชการกระทรวงแรงงานและสวัสดิการสังคม ที่ปรึกษากฎหมายผู้ช่วยปลัดกระทรวงที่ได้รับมอบหมายดูแลงานสำนักสารสนเทศแรงงานและสวัสดิการสังคม ผู้อำนวยการสำนักวิชาการแรงงานและสวัสดิการสังคมผู้อำนวยการกองกฎหมายและข้อพิพาทแรงงาน ผู้อำนวยการกองคลังผู้อำนวยการกองการเจ้าหน้าที่ หัวหน้าหน่วยตรวจสอบภายใน เป็นกรรมการผู้อำนวยการสำนักสารสนเทศแรงงานและสวัสดิการสังคมเป็นกรรมการและเลขานุการ หัวหน้าฝ่ายกฎหมายกองกฎหมายและข้อพิพาทแรงงานเป็นกรรมการและผู้ช่วยเลขานุการ ข้อ๘ คณะกรรมการมีอำนาจและหน้าที่ดังนี้ (๑)พิจารณาออกระเบียบ ประกาศ หรือคำสั่ง เกี่ยวกับการบริหาร การจัดระบบ การขออนุญาตและการบริการข้อมูลข่าวสารของราชการ (๒)ให้คำแนะนำหรือเสนอความเห็นเกี่ยวกับหลักเกณฑ์การพิจารณาประเภทข้อมูลข่าวสารที่ไม่ต้องเปิดเผยหรือข้อมูลข่าวสารที่เป็นความลับของราชการ (๓)ให้คำแนะนำหรือเสนอความเห็นเกี่ยวกับประเภทข้อมูลข่าวสาร ที่ควรจัดเก็บไว้ที่สำนักงานปลัดกระทรวงแรงงานและสวัสดิการสังคมหรือส่งไปยังหอจดหมายเหตุแห่งชาติ กรมศิลปากร หรือหน่วยงานอื่นของรัฐที่กำหนดตามกฎหมายว่าด้วยข้อมูลข่าวสารของราชการ (๔)พิจารณาและให้ความเห็นในกรณีที่มีปัญหาและอุปสรรคเกี่ยวกับการดำเนินงานตามกฎหมาย ว่าด้วยข้อมูลข่าวสารของราชการ (๕)แต่งตั้งคณะอนุกรรมการหรือคณะทำงานเพื่อปฏิบัติการอื่นใดตามที่คณะกรรมการเห็นสมควร (๖)ดำเนินการอื่นใดตามที่ปลัดกระทรวงแรงงานและสวัสดิการสังคมมอบหมาย ข้อ๙การประชุมคณะกรรมการต้องมีกรรมการมาประชุมไม่น้อยกว่ากึ่งหนึ่งของกรรมการทั้งหมด จึงเป็นองค์ประชุม ถ้าประธานกรรมการไม่มาประชุมหรือไม่อยู่ในที่ประชุมให้กรรมการที่มาประชุมเลือกกรรมการคนหนึ่งเป็นประธานในที่ประชุม การวินิจฉัยชี้ขาดของที่ประชุมให้ถือเสียงข้างมากกรรมการคนหนึ่งให้มีเสียงหนึ่งในการลงคะแนนถ้าคะแนนเสียงเท่ากันให้ประธานในที่ประชุมออกเสียงเพิ่มขึ้นอีกเสียงหนึ่งเป็นเสียงชี้ขาด ข้อ๑๐ ให้นำความในข้อ ๙ มาใช้บังคับกับการประชุมของคณะอนุกรรมการหรือคณะทำงานที่คณะกรรมการแต่งตั้งโดยอนุโลม หมวด ๒ การจัดระบบข้อมูลข่าวสาร ---------- ข้อ๑๑ให้หน่วยงานในสำนักงานปลัดกระทรวงแรงงานและสวัสดิการสังคมจัดประเภทข้อมูลข่าวสารที่อยู่ในความรับผิดชอบให้เป็นไปตามพระราชบัญญัติข้อมูลข่าวสารของราชการ พ.ศ. ๒๕๔๐ ข้อ๑๒ให้หน่วยงานในสำนักงานปลัดกระทรวงแรงงานและสวัสดิการสังคมรวบรวมข้อมูลข่าวสารที่เปิดเผยได้ตามมาตรา ๗ และมาตรา ๙แห่งพระราชบัญญัติข้อมูลข่าวสารของราชการ พ.ศ. ๒๕๔๐ ส่งสำเนาให้สำนักสารสนเทศแรงงานและสวัสดิการสังคมเพื่อจัดเก็บไว้ให้ส่วนราชการหรือประชาชนเข้าตรวจดู ศึกษา ค้นคว้าหรือขอสำเนาข้อมูลข่าวสาร ถ้าผู้ขอต้องการสำเนาที่มีคำรับรองถูกต้องของข้อมูลข่าวสารตามวรรคแรกให้เจ้าหน้าที่สำนักสารสนเทศแรงงานและสวัสดิการสังคมที่รับผิดชอบเป็นผู้รับรองสำเนาเอกสารดังกล่าวแล้วมอบให้ผู้ขอ ข้อ๑๓ ในการดำเนินงานตามข้อ ๑๒ ให้สำนักสารสนเทศแรงงานและสวัสดิการสังคมจัดให้มีเจ้าหน้าที่เพื่อดูแลและประสานงานในการดำเนินงานดังกล่าวให้เป็นไปด้วยความเรียบร้อยเพื่อให้ส่วนราชการหรือประชาชนเข้าตรวจดูได้ และมีหน้าที่ต้องนำข้อมูลข่าวสารของราชการตามมาตรา ๗ ส่งไปลงพิมพ์ในราชกิจจานุเบกษา หมวด ๓ การขอข้อมูลข่าวสารการอนุญาต และการรับรองสำเนา ---------- ข้อ๑๔ส่วนราชการหรือประชาชนที่มีความประสงค์จะเข้าตรวจดู ศึกษา ค้นคว้า หรือขอสำเนาข้อมูลข่าวสารให้ยื่นคำขอเป็นลายลักษณ์อักษรพร้อมทั้งแสดงเหตุผลและความจำเป็นตามแบบการขอใช้บริการข้อมูลข่าวสารของราชการท้ายระเบียบนี้ การมีคำสั่งให้เปิดเผยข้อมูลข่าวสารตามมาตรา๑๕ เป็นการทั่วไป หรือเฉพาะแก่บุคคลใดให้เป็นอำนาจของเจ้าหน้าที่ของรัฐ ตามกฎกระทรวงฉบับที่๔ (พ.ศ. ๒๕๔๒) ออกตามความในพระราชบัญญัติข้อมูลข่าวสารของราชการ พ.ศ. ๒๕๔๐ กรณีผู้มีอำนาจเปิดเผยข้อมูลข่าวสารตามวรรคสองไม่อาจวินิจฉัยได้ว่าข้อมูลข่าวสารใดเป็นข้อมูลข่าวสารที่ต้องเปิดเผยหรือไม่ให้เสนอเรื่องต่อคณะกรรมการเพื่อพิจารณาวินิจฉัย หากมีคำสั่งไม่อนุญาตให้หน่วยงานเจ้าของเรื่องแจ้งคำสั่งพร้อมเหตุผลแก่ผู้ขอด้วย ข้อ๑๕ ข้อมูลข่าวสารใด หากมีกฎหมายระเบียบ หรือมติคณะรัฐมนตรี กำหนดวิธีปฏิบัติเกี่ยวกับข้อมูลข่าวสารนั้นไว้เป็นพิเศษการขอข้อมูลข่าวสารและการอนุญาตจะต้องปฏิบัติตามกฎหมายระเบียบหรือมติคณะรัฐมนตรีดังกล่าวด้วย ข้อ๑๖การขอตรวจดูข้อมูลข่าวสารหากข้อมูลข่าวสารที่ขออยู่ในความดูแลของหน่วยงานอื่นให้สำนักสารสนเทศแรงงานและสวัสดิการสังคมเป็นผู้ประสานงานระหว่างผู้ขอกับหน่วยงานที่รับผิดชอบตลอดจนให้คำแนะนำเพื่อเป็นการอำนวยความสะดวกให้แก่ผู้ขอตรวจดูข้อมูลข่าวสาร ข้อ๑๗ข้อมูลข่าวสารที่สำนักงานปลัดกระทรวงแรงงานและสวัสดิการสังคม รวบรวม และจัดให้มีไว้ตามมาตรา ๗ และมาตรา ๙แห่งพระราชบัญญัติข้อมูลข่าวสารของราชการ พ.ศ. ๒๕๔๐ เพื่อเผยแพร่ ขายหรือจำหน่าย จ่ายแจกให้คิดค่าใช้จ่ายต่าง ๆ ตามหลักเกณฑ์ที่คณะกรรมการกำหนด ข้อ๑๘ การเรียกค่าธรรมเนียมการขอสำเนาหรือขอสำเนาที่มีคำรับรองถูกต้องของข้อมูลข่าวสารของราชการให้เป็นไปตามประกาศคณะกรรมการข้อมูลข่าวสารของราชการว่าด้วยการเรียกค่าธรรมเนียม การขอสำเนาหรือขอสำเนาที่มีคำรับรองถูกต้องของข้อมูลข่าวสารของราชการ การรับรองสำเนาข้อมูลข่าวสารตามวรรคหนึ่งให้ข้าราชการที่รับผิดชอบข้อมูลข่าวสารนั้นตั้งแต่ระดับ ๒หรือเทียบเท่าขึ้นไปเป็นผู้รับรองโดยลงลายมือชื่อพร้อมทั้งชื่อตัว ชื่อสกุล และตำแหน่ง ตลอดจน วัน เดือน ปี ให้ชัดเจน ข้อ๑๙ รายได้จากการจำหน่ายข้อมูลข่าวสารตามข้อ๑๗ และค่าธรรมเนียมตามข้อ ๑๘ให้ปฏิบัติตามระเบียบของราชการ ข้อ๒๐การบริการข้อมูลข่าวสารให้ดำเนินการให้แล้วเสร็จโดยเร็ว หมวด ๔ สถานที่ติดต่อเพื่อขอรับข้อมูลข่าวสาร หรือคำแนะนำในการติดต่อกับหน่วยงานของรัฐ ---------- ข้อ๒๑ ในส่วนกลางให้สำนักสารสนเทศแรงงานและสวัสดิการสังคมเป็นสถานที่ติดต่อให้คำแนะนำและให้บริการข้อมูลข่าวสารของราชการ ตลอดจนเป็นศูนย์กลางประสานงานกับส่วนราชการเพื่อให้บริการข้อมูลข่าวสารของสำนักงานปลัดกระทรวงแรงงานและสวัสดิการสังคม ในส่วนภูมิภาคให้สำนักงานแรงงานและสวัสดิการสังคมจังหวัดทุกจังหวัดเป็นสถานที่ติดต่อให้คำแนะนำและให้บริการข้อมูลข่าวสารของราชการ ประกาศณ วันที่ ๒๙ กันยายน พ.ศ. ๒๕๔๓ อิระวัชร์ จันทรประเสริฐ ปลัดกระทรวงแรงงานและสวัสดิการสังคม[ดูข้อมูลจากภาพกฎหมาย][รก. ๒๕๔๓/พ๑๑๔ง/๒๑/๗ พฤศจิกายน ๒๕๔๓] สุรินทร์/ แก้ไข ๒๖/๗/๒๕๔๔